b'\n_START_ARTICLE_\nRobanov kot\n_START_PARAGRAPH_\nRobanov kot je ledeni\xc5\xa1ka dolina in naselje v Zgornji Savinjski dolini, na poti med Lu\xc4\x8dami in Sol\xc4\x8davo. Naselje Robanov Kot (680 m) le\xc5\xbei ob reki Savinji, pripadajo pa mu tudi posamezne samotne kmetije na pobo\xc4\x8djih Raduhe (2062m) in Strelovca (1763m). Dolina Robanov kot pa sega do vzno\xc5\xbeja Ojstrice (2350 m), obkro\xc5\xbeajo pa jo \xc5\xa1e vrhovi Krofi\xc4\x8dka (2083 m), Kri\xc5\xbeevnik (1909 m) in Moli\xc4\x8dka pe\xc4\x8d (2029 m). _NEWLINE_Robanov kot sicer geografsko pripada Zgornji Savinjski dolini, sicer pa je podro\xc4\x8dje bolj vezano na bli\xc5\xbenjo Koro\xc5\xa1ko, posebej po odprtju mejnega prehoda na Pavli\xc4\x8devem sedlu. Sosednja ledeni\xc5\xa1ka  dolina je turisti\xc4\x8dno \xc5\xa1e bolj poznana Logarska dolina.\n_START_SECTION_\nNastanek doline\n_START_PARAGRAPH_\nDolino je izoblikoval ledenik v ledeni dobi, ki je zapustil veliko sipkega gradiva. Hudourni\xc5\xa1ki potok Bela ga ob de\xc5\xbeevjih odna\xc5\xa1a v Savinjo. Vode z meli\xc5\xa1\xc4\x8d in grap nana\xc5\xa1ajo gru\xc5\xa1\xc4\x8d in zasipavajo gozdove in pa\xc5\xa1nike.\n_START_SECTION_\nKmetije\n_START_PARAGRAPH_\nKmetije so v Robanovem kotu \xc5\xbee okoli 1000 let, kar dokazujejo hi\xc5\xa1na imena, saj jih v dana\xc5\xa1nji obliki najdemo \xc5\xbee v urbarju iz leta 1426: Gov\xc4\x8deva kmetija, Roban, Vr\xc5\xa1nik, Haudej, Knez, zgornji in spodnji Bev\xc5\xa1ek. V bli\xc5\xbeini kmetij so njive, travniki in pa\xc5\xa1niki, obdaja pa jih gozd sredi katerega so si predniki izsilili \xc5\xbeivljenjski prostor. V stavbnem izro\xc4\x8dilu, nare\xc4\x8dju in ohranjenih obi\xc4\x8daji se opazi veliko koro\xc5\xa1kih posebnosti. Do leta 1894, ko ni bilo ceste med Ljubnim in Sol\xc4\x8davo, so se Sol\xc4\x8davani preko Pavli\xc4\x8devega sedla in \xc4\x8crne povezovali s Koro\xc5\xa1ci.\n_START_SECTION_\nKrajinski park\n_START_PARAGRAPH_\nRobanov kot je bil \xc5\xbee leta 1950 zavarovan kot naravna znamenitost (Ur.l. LRS \xc5\xa1t. 7/50) za kar _NEWLINE_je veliko prispeval ljudski pisec Jo\xc5\xbea Vr\xc5\xa1nik - Robanov. Zato je zdaj ta dolina brez po\xc4\x8ditni\xc5\xa1kih hi\xc5\xa1ic in v njej stojijo le trdne gorske kmetije. Od leta 1987 pa je dolina zavarovana kot krajinski park. Krajinski park obsega samo Robanov kot v o\xc5\xbejem smislu, torej od Savinje navzgor ob potoku Bela do zatrepa pod ostenji Ojstrice, ob straneh pa ga omejujejo strma pobo\xc4\x8dja in stene. Skupaj meri 1423 ha. Krajevna oznaka Robanovega kota zajema poleg krajinskega parka tudi nekaj doma\xc4\x8dij ob Savinji.'